বিএনপি ও জামায়াতের ডাকা দুই দিনের হরতাল চাঁপাইনবাবগঞ্জে ছিল নিরুত্তাপ। বিভিন্ন উপজেলাগুলোতে বিএনপি জামায়াতের পিকেটিং ও সমাবেশ অনুষ্ঠিত হওয়ার খবর পাওয়া গেলেও জেলা শহরে তেমন পিকেটিং চোখে পড়েনি। হরতালের আগের রাতে বিভিন্ন এলাকা থেকে ১২ বিএনপি কর্মীকে গ্রেফতার করেছে পুলিশ। হরতাল চলাকালে নাচোলে ১টি ট্রাক ও চাঁপাইনবাবগঞ্জ শহরের সোনার মোড় এলাকায় ১টি  মিনিবাস ভাঙ্গচুর ঘটনা ঘটেছে।    পুলিশ জানায়, চাঁপাইনবাবগঞ্জ শহর থেকে গ্রেফতার করা হয়, শিবগঞ্জ উপজেলার ফতেপুর গ্রামের বাবুল হোসেন (১৭), রনি ওরফে কালু (১৮), সদর উপজেলার বাগডাঙ্গা গ্রামের ইসমাঈল হোসেন (৩০), চাঁপাইনবাবগঞ্জ শহরের উসকাঠি পাড়ার মোঃ সেলিম (২৮) । গোমস্তাপুর উপজেলার ষ্টেশন বাজার থেকে গ্রেফতার করা হয়, নচোল উপজেলার গজাল বাড্ডি গ্রামের জাফর আলী (৩৮), শিবগঞ্জ উপজেলার মনোহারপুরের মোঃ সেলিম (২৫), ঠোঠাপাড়ার সৈয়বুর রহমান (২৩), মোঃ শুকুদ্দীন (২৪), গোমস্তাপুর উপজেলার মকরোমপুরের সাজুর  রহমান (৩০), রহনপুর পুরাতন বাজারের দুলাল (৩২) ও শ্যামপুরের শফিকুল ইসলাম (৩০)। শিবগঞ্জ উপজেলার পৌর এলাকার দেওয়ান জায়গির থেকে মোহাঃ সেলিম (৩৫)।  দুই দিনের হরতালে শিক্ষা প্রতিষ্ঠান, বড় বড় মার্কেট, যানবাহন চলাচল বন্ধ ছিল। অপর দিকে দেশের দ্বিতীয় বৃহত্তম স্থলবন্দর সোনামসজিদে ভারত থেকে আমদানীকৃত পণ্য ছাড় হলেও দেশের অভ্যন্তরে পরিবহন হতে পারেনি।